Το **Αθλητικό Πολιτιστικό Σωματείο Siemens** ήταν ελληνικό αθλητικό σωματείο, που δραστηριοποιούταν στη Θεσσαλονίκη, στον ομώνυμο νομό, όπου και βρισκόταν η έδρα του, το Κλειστό Γυμναστήριο Siemens. Επίσημο έτος ιδρυσής του ήταν το 2000 και αγωνιζόταν με χρώματα το πετρόλ (γαλαζοπράσινο), το λευκό και το μαύρο. Διατηρούσε τμήματα καλαθοσφαίρισης γυναικών και ανδρών, ποδοσφαίρου 5x5, καθώς και ακαδημίες πετοσφαίρισης και καλαθοσφαίρισης.

Ιστορικά στοιχεία
-----------------

Ιδρυτής και πρόεδρος του σωματείου ήταν ο Μπάμπης Καλαϊτζίδης. Η ύπαρξη του συλλόγου ήταν συνυφασμένη με το εργοστάσιο της πολυεθνικής εταιρίας Siemens που λειτουργούσε στην περιοχή της Θεσσαλονίκης, καθώς οι ομάδες του στελεχώνονταν στην πλειοψηφία τους από τους εργαζομένους της εταιρίας και από συγγενικά τους πρόσωπα. Μετά το κλείσιμο της εταιρίας τον Οκτώβρη του 2008 ο σύλλογος αντιμετώπισε σοβαρά ερωτήματα σχετικά με τη λειτουργία του.

Τμήμα ποδοσφαίρου 5x5
---------------------

Η ομάδα ποδοσφαίρου δημιουργήθηκε από τον πρόεδρο του Αθλητικού Πολιτιστικού Σωματείου "SIEMENS" Μπάμπη Καλαϊτζίδη το 2000 και συμμετείχε καθε χρόνο στις διοργανώσεις πρωταθλημάτων και κυπέλλου του ΑΣΕΘ. Το ρόστερ της συνέθεταν τόσο εργαζόμενοι της Siemens, όσο και τρίτα πρόσωπα.

Τμήμα καλαθοσφαίρισης γυναικών
------------------------------

### Ιστορική αναδρομή

Το γυναικείο τμήμα καλαθοσφαίρισης του Α.Π.Σ. Siemens κατέκτησε κατά την αγωνιστική περίοδο 2000-01 το Πρωτάθλημα της Α' Κατηγορίας Γυναικών της Ε.ΚΑ.Σ.Θ. με αποτέλεσμα να ανέλθει στις εθνικές κατηγορίες, όπου αγωνίστηκε για το σύνολο της δεκαετίας του 2000.

Κατά την παρθενική του περίοδο στη Β' Εθνική Κατηγορία, 2001-02, το σωματείο κατέλαβε τη 2η θέση στην τελική βαθμολογία του Ομίλου Βορρά, παραμένοντας ωστόσο στην ίδια κατηγορία. Την επόμενη χρονιά, 2002-03, τερμάτισε δύο θέσεις χαμηλότερα, και συγκεκριμένα στην 4η. Μετά την κατάργηση της κατηγορίας αγωνίστηκε για την περίοδο 2003-04 στον Όμιλο Βορρά της αναδιαρθρωμένης Α2 Εθνικής Κατηγορίας. Η κατάληψη της 2ης θέσης εδωσε στην ομάδα της Siemens την ευκαιρία να αγωνιστεί στην Α1 Εθνική Κατηγορία, όπου έμεινε για πέντε περιόδους μέχρι το Μάιο του 2009.

Κατά την αγωνιστική περίοδο 2004-05 ολοκλήρωσε τις αγωνιστικές της υποχρεώσεις στην 8η θέση της βαθμολογίας, ενώ το 2005-06 μια θέση ψηλότερα. Την ίδια επίδοση - την υψηλότερη εν τέλει στην ιστορία της - επανέλαβε και την περίοδο 2006-07. Την ίδια χρονιά συμμετείχε αξιοσημείωτα στην ημιτελική φάση του Κυπέλλου Ελλάδος που διεξήχθη στο Βόλο. Στον ημιτελικό ηττήθηκε από τις Εσπερίδες Καλλιθέας με σκορ 70-60, αλλά κατέκτησε την 3η θέση νικώντας στο μικρό τελικό με 73-70 την πρωταθλήτρια ομάδα του Πανιωνίου.

Κατά την αγωνιστική περίοδο 2008-09, και με το κλείσιμο του εργοστασίου της Siemens στη Θεσσαλονίκη, η ομάδα αντιμετώπισε σημαντικές οικονομικές δυσκολίες. Τη 10η αγωνιστική ο σύλλογος δήλωσε αδυναμία προσέλευσης στην Αθήνα για εκτός έδρας παιχνίδι με τον Αθηναϊκό, λαμβάνοντας ως ποινή την κατοχύρωση του παιχνιδιού στην αντίπαλη ομάδα με σκορ 20-0. Τον Ιανουάριο στα γραφεία της Ε.Ο.Κ. έφτασε επιστολή εκ μέρους του συλλόγου που ανακοίνωνε την αποχώρησή του από το πρωτάθλημα της Α1. Λίγο αργότερα η διοίκηση ανακοίνωσε ότι το τμήμα θα συνεχίσει να λειτουργεί κανονικά μετά την απόφαση των γονέων των παικτριών να αναλάβουν τα έξοδα μετακινήσεων των παιδιών τους. Η λήξη της περιόδου βρήκε το σύλλογο στη 13η θέση της κατάταξης, με αποτέλεσμα τον υποβιβασμό της.

Το καλοκαίρι του 2009 ανακοινώθηκε η συγχώνευση του Α.Π.Σ. Siemens με το γυναικείο τμήμα καλαθοσφαίρισης του Ηρακλή Θεσσαλονίκης, ώστε να αγωνιστούν από κοινού κατά τη νέα περίοδο στην Α2 Εθνική Κατηγορία.

Παραπομπές
----------

1. 1 2 3  ««Siemens Fan Club»». Αρχειοθετήθηκε από το πρωτότυπο στις 6 Φεβρουαρίου 2005. Ανακτήθηκε στις 29 Απριλίου 2009.
2. ↑  «Ένωση Καλαθοσφαιρικών Σωματείων Θεσσαλονίκης» Αρχειοθετήθηκε 2014-07-29 στο Wayback Machine. πληροφορίες στον επίσημο ιστότοπο της Ε.Ο.Κ.
3. 1 2 3 4 5 6 7 8  «Βαθμολογίες & Πρόγραμμα Πρωταθλημάτων» Αρχειοθετήθηκε 2014-01-21 στο Wayback Machine. πληροφορίες στον επίσημο ιστότοπο της Ε.Ο.Κ.
4. 1 2  «Η ιστορία των τελικών Κυπέλλου Γυναικών» Αρχειοθετήθηκε 2014-03-07 στο Wayback Machine. πληροφορίες στον επίσημο ιστότοπο της Ε.Ο.Κ.
5. ↑  «Κλείνει οριστικά η Siemens στη Θεσσαλονίκη» Αρχειοθετήθηκε 2008-09-22 στο Wayback Machine. άρθρο στον ιστότοπο της εφημερίδας «Εξπρές», 20 Σεπτεμβρίου 2008.
6. ↑  Στεργιόπουλος, Αλέξανδρος. «Αποσύρθηκε για να μείνει τελικά η Siemens!», άρθρο στην Ελεύθερο Τύπο, 7 Ιανουαρίου 2009.
7. ↑  «Στην Α2 γυναικών υποβιβάστηκαν Μέγας Αλέξανδρος, Άρης Χολαργού, Siemens και Καστοριά»[*νεκρός σύνδεσμος*] άρθρο στον ιστότοπο In.gr, Newsroom ΔΟΛ με πληροφορίες: ΑΠΕ-ΜΠΕ, 12 Απριλίου 2009.
8. ↑  «Συγχώνευση Ηρακλή-Siemens, προπονήτρια η Γιαννουζάκου!», άρθρο στον ιστότοπο WePlayBall.gr, 24 Ιουνίου 2009.

Εξωτερικοί σύνδεσμοι
--------------------

* Α.Π.Σ. Siemens, Fun Club